
            ÚRAD  VLÁDY 

SLOVENSKEJ REPUBLIKY

      sekcia vládnej legislatívy
                                                                                                     Na rokovanie vlády SR

                                                                                                     Dňa  1. marca  2017
                                                                                                     K materiálu č. 10057/2017        
                                                                                                     K bodu č.  1                                                                                                                                                                                                                                                                                                                                                                                                                                                                                                                                                                                                                                                                    
S  T  A  N  O V  I  S  K O
k návrhu zákona, ktorým sa mení a dopĺňa zákon č. 258/2011 Z. z. o trvalom ukladaní oxidu uhličitého do geologického prostredia a o zmene a doplnení niektorých zákonov 
 a ktorým sa dopĺňa zákon č. 39/2013 Z. z. o integrovanej prevencii a kontrole znečisťovania životného prostredia a o zmene a doplnení niektorých zákonov 
v znení neskorších predpisov
I.
Návrh zákona, ktorým sa mení a dopĺňa zákon č. 258/2011 Z. z. o trvalom ukladaní oxidu uhličitého do geologického prostredia a o zmene a doplnení niektorých zákonov a ktorým sa dopĺňa  zákon č. 39/2013 Z. z. o integrovanej prevencii a kontrole znečisťovania životného prostredia a o zmene a doplnení niektorých zákonov v znení neskorších predpisov  predkladá na rokovanie  vlády Slovenskej republiky  minister životného prostredia Slovenskej republiky László Sólymos ako iniciatívny materiál. 

II.
Zmeny a doplnenia vykonané v predloženom návrhu zákona sú výsledkom snahy o komplexné odstránenie predpokladaného nesúladu vnútroštátnych transpozičných opatrení so smernicou Európskeho parlamentu a Rady 2009/31/ES z 23. apríla 2009 o geologickom ukladaní oxidu uhličitého a o zmene a doplnení smernice Rady 85/337/EHS, smerníc Európskeho parlamentu a Rady 2000/60/ES, 2001/80/ES, 2004/35/ES, 2006/12/ES, 2008/1/ES a nariadenia (ES) č. 1013/2006 (Ú. v. EÚ L 140, 5. 6. 2009) a zohľadňujú požiadavky Európskej komisie v rámci prípadu EU Pilot č. 8563/16/CLIM a  snahu o precizovanie transpozície smernice. Návrhom zákona sa do slovenského právneho poriadku transponujú aj niektoré ustanovenia smernice Európskeho parlamentu a Rady 2011/92/EÚ      z  13. decembra 2011 o posudzovaní vplyvov určitých verejných a súkromných projektov na životné prostredie (Ú. v. EÚ L 26, 28.1.2012) v platnom znení. 

Predloženým návrhom sa v čl. II navrhuje doplniť aj zákon č. 39/2013 Z. z. o integrovanej prevencii a kontrole znečisťovania životného prostredia a o zmene a doplnení niektorých zákonov v znení neskorších predpisov.

Predkladateľ deklaruje súlad návrhu zákona s Ústavou Slovenskej republiky,  nálezmi Ústavného súdu Slovenskej republiky, so zákonmi a ostatnými všeobecne záväznými právnymi predpismi platnými v Slovenskej republike, s medzinárodnými zmluvami, ktorými je Slovenská republika viazaná, ako aj s právom Európskej únie.

Návrh zákona podľa predkladateľa nebude mať vplyv na rozpočet verejnej správy, na informatizáciu, nebude mať sociálne vplyvy a vplyvy na služby verejnej správy  pre občana. Podľa predkladateľa bude mať pozitívny vplyv na životné prostredie a pozitívny aj negatívny vplyv na podnikateľské prostredie.

Návrh zákona bol predmetom medzirezortného pripomienkového konania, ktorého výsledky sú uvedené v priloženom  vyhodnotení a na rokovanie  vlády Slovenskej republiky sa predkladá bez rozporov.

III.
Legislatívna rada vlády Slovenskej republiky prerokovala predmetný návrh zákona na svojom zasadnutí dňa 31. januára 2017 a odporučila predkladateľovi do návrhu zákona zapracovať jej pripomienky a odporúčania a na rokovanie vlády Slovenskej republiky predložiť upravené nové znenie návrhu zákona.

IV.
Sekcia vládnej legislatívy Úradu vlády Slovenskej republiky konštatuje, že v predloženom upravenom  znení návrhu zákona je 36 pripomienok Legislatívnej rady vlády Slovenskej republiky zapracovaných a odporúča vláde Slovenskej republiky  upravené znenie návrhu zákona schváliť, avšak ešte s týmito legislatívno-technickými pripomienkami:
1. V čl. I štrnástom bode je potrebné za slová „ods. 3“ vložiť slová „úvodnej vete“.
2. V čl. I  tridsiatom prvom bode je potrebné za slová „Príloha č. 3“ vložiť slová „vrátane nadpisu“.

3. Text čl. II sa odporúča z návrhu zákona vypustiť.

4.  V čl. III je potrebné za slovo „nadobúda“ vložiť slovo „účinnosť“.

